L’Udin al torne a zuiâ, ma dome un pôc, e al torne a vinci. Une setemane dopo de disfate di Turin la scuadre furlane e recupare gjambis, cûr e sintiment e cussì e rive a jonzi ancje il risultât.
Une gnove conferme de cubie di atac Muriel – Di Natale, une prove di maturitât e di caratar. Salacor, ancje cuntun tic di cinisim, stant che dilunc dai novante minûts i blancs e neris a son stâts avonde grîs, compagn dai lôr aversaris. Tal Udin a meretin marcadis lis buinis prestazions di Padelli tra i pâi e di Muriel là denant.
Il Siena al spude balins, Rosina si mangje doi goi cuasi fats. La partide no je biele ma e je buine, almancul pal Udin, soredut pal risultât.
Guidolin e la sô formazion a puedin gjoldisi la concuiste di trê ponts bogns pe classifiche e pal morâl. Cumò ju spiete une setemane par tornâ a cjatâ ad in plen zûc e continuitât. Prossime stazion: Milan.
fur_Latn fur_Latn fur_Latn fur_Latn